VSRS sklep VIII Ips 171/2014
Sodna praksa Vrhovnega sodišča, 2014-11-18

Miran Blaha (preds.), mag. Ivan Robnik (poroč.), mag. Marijan Debelak, dr. Mateja Končina Peternel, Marjana Lubinič

SOCIALNO ZAVAROVANJE - ZDRAVSTVENO ZAVAROVANJE - CIVILNO PROCESNO PRAVO

dovoljenost revizije - zavrženje revizije - spor o plačevanju prispevkov - plačilo prispevkov za obvezno zdravstveno zavarovanje - odpis dolga - vrednost spornega predmeta

Spor o plačilu prispevkov za obvezno zdravstveno zavarovanje oziroma o odpisu plačila teh prispevkov ni niti spor o pravici do obveznega zdravstvenega zavarovanja, niti spor o pravici iz obveznega zdravstvenega zavarovanja.

Tožena stranka sama krije svoje revizijske stroške.

1. Sodišče prve stopnje je zavrnilo tožbeni zahtevek za odpravo sklepa in odločbe tožene stranke št. 4700-12/2012-DI/2 z dne 21. 2. 2012 ter odločbe št. 4770-273/2011-MB/17 z dne 11. 1. 2012, s katerima je bilo tožniku odobreno obročno plačilo prispevkov za obvezno zdravstveno zavarovanje v skupnem znesku 1.267,98 EUR, vključno z zamudnimi obrestmi, iz naslova neplačanih prispevkov iz obdobja od 14. 4. 2009 do 31. 12. 2010, ko je bil tožnik v obvezno zdravstveno zavarovanje vključen kot samostojni podjetnik. Prav tako je zavrnilo tožnikov zahtevek za popolno oprostitev plačila neplačanih prispevkov.

2. Sodišče druge stopnje je tožnikovo pritožbo zavrnilo in potrdilo sodbo sodišča prve stopnje.

3. Zoper pravnomočno sodbo sodišča druge stopnje vlaga tožnik revizijo iz vseh razlogov iz prvega odstavka 370. člena Zakona o pravdnem postopku (v nadaljevanju ZPP). Navaja, da je revizija glede na določbe 31. člena Zakona o delovnih in socialnih sodiščih (v nadaljevanju ZDSS-1) že po zakonu dovoljena.

4. Tožena stranka je predlagala zavrnitev revizije.

6. Na podlagi 1. točke 31. člena ZDSS-1 je v premoženjskih socialnih sporih revizija dovoljena, če je dovoljena po določbah, ki ureja pravdni postopek. Na podlagi 367. člena ZPP je revizija zoper pravnomočno sodbo sodišča druge stopnje dovoljena, če vrednost izpodbijanega dela sodbe presega 40.000,00 EUR, sicer pa le, če jo na predlog stranke dopusti sodišče. Na podlagi 4. točke 31. člena ZDSS-1 pa je revizija že po zakonu vedno dovoljena v sporih o pravicah do in iz socialnih zavarovanj in socialnega varstva, razen v izrecno navedenih tovrstnih sporih.

7. Spor o plačilu prispevkov za obvezno zdravstveno zavarovanje oziroma o odpisu plačila teh prispevkov ni niti spor o pravici do obveznega zdravstvenega zavarovanja, niti spor o pravici iz obveznega zdravstvenega zavarovanja. Teh pravic tožena stranka tožniku ni odrekala in niso predmet tega spora. Predmet tega spora je dejansko denarni zahtevek, to je zahtevek tožene stranke, vsebovan v njeni odločbi o plačilu dolžnih prispevkov za obvezno zdravstveno zavarovanje vsaj v obliki obročnega plačila in tožnikov tožbeni zahtevek za popolno oprostitev tega plačila, ki v skupni višini znaša le 1.267,98 EUR. Gre torej za premoženjski socialni spor, katerega vrednost ne dosega 40.000,00 EUR in v katerem tožnik zoper pravnomočno sodbo sodišča druge stopnje tudi ni predlagal dopustitve revizije. Tako revizija niti glede na določbe ZPP in niti glede na določbe ZDSS-1 ni dovoljena. Dejstvo, da je tožena stranka o obveznosti tožnika za (obročno) plačilo prispevkov odločila z upravno odločbo, ne spreminja premoženjske narave tega spora.

8. Glede na navedeno je sodišče na podlagi določb 377. člena v zvezi s                            374. členom ZPP tožnikovo revizijo kot nedovoljeno zavrglo.

9. Izrek o stroških revizijskega postopka temelji na določbi prvega odstavka                    155. člena ZPP.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.